钦定古今图书集成/明伦汇编/官常典/第088卷 > 东莞郡公茂融
## 钦定古今图书集成/明伦汇编/官常典/第088卷 > 东莞郡公茂融

按《唐书虢庄王传》：虢庄王凤次子茂融，以勇闻，垂拱
中，为申州刺史。黄公撰与越王谋举兵，倚以为助。时
诏诸王公赴东都，茂融私问所亲高子贡，子贡报曰：
“来必死。”乃称疾不朝，以俟兵期。及得越王书，仓卒不
能应。僚属劝白其书，擢太子右赞善大夫，俄为党属
所引诛，中宗更以凤孙邕嗣王。

按《旧唐书》本传：“凤第三子定襄郡公宏，则天初为曹
州刺史。第五子东莞郡公融，少以武勇见知。垂拱中，
为申州刺史，擢授银青光禄大夫，行太子右赞善大
夫。未几，为支党所引，被诛。子彻，神龙元年，袭封东莞
郡公。开元五年，继密王元晓改为嗣密王。十二年，改
封濮阳郡王，历宗正卿，金紫光禄大夫，卒。”